Η γλουτένη είναι μία πρωτεΐνη που εμπεριέχεται σε δημητριακά όπως το σιτάρι, το κριθάρι, η σίκαλη καθώς και σε μία διασταύρωση σιταριού και σίκαλης που ονομάζεται τριτικάλε. Μια διατροφή χωρίς γλουτένη είναι απαραίτητη πρωτίστως για τα άτομα που πάσχουν από κοιλιοκάκη ή αλλιώς δυσανεξία στη γλουτένη, μια πάθηση που αφορά στην έλλειψη του ενζύμου για τη διάσπαση της γλουτένης. Για τη διάγνωση της κοιλιοκάκης απαιτούνται συγκεκριμένες βιοχημικές εξετάσεις και σε περίπτωση θετικών ευρημάτων, συνιστάται βιοψία εντέρου μέσω γαστροσκόπησης. Τα τελευταία χρόνια η διατροφή χωρίς γλουτένη έχει γίνει αρκετά δημοφιλής μεταξύ ανθρώπων που δεν πάσχουν από κοιλιοκάκη, καθώς θεωρείται ότι βελτιώνει την υγεία, βοηθάει στην απώλεια βάρους και τονώνει την ενέργεια, ενώ διάφορα προϊόντα χωρίς γλουτένη ‘λανσάρονται’ ως διαιτητικά και ωφέλιμα για την υγεία. Εντούτοις, προς το παρόν υπάρχουν ελάχιστα κλινικά δεδομένα σχετικά με τα οφέλη αυτής της διατροφής στην υγεία του γενικού πληθυσμού, ενώ οι περισσότερες μελέτες αφορούν σε  άτομα που πάσχουν από κοιλιοκάκη. Αν παρ’ όλα αυτά ενδιαφέρεστε να ακολουθήσετε αυτού του είδους τη διατροφή, καλό θα είναι να συμβουλευθείτε τον γιατρό ή τον διαιτολόγο σας, ούτως ώστε να εξασφαλίσετε ότι θα καλύπτετε πλήρως τις διατροφικές σας ανάγκες. Η αποφυγή της γλουτένης μπορεί να επηρεάσει τις συνολικές προσλαμβάνουσες ποσότητες φυτικών ινών, βιταμινών και άλλων θρεπτικών συστατικών.